石崖衞公祠

堂號熾昌，喺廣州市海珠區瀝滘村東街坊4號，係番禺瀝滘衞氏御史房十三世祖嘅祠堂。清朝乾隆元年起。坐西向東。三間两進两廊加一邊襯祠，佔地470個方。先頭愛來做東街社區警務室同村治安隊辦公室。2011年，成咗海珠區圖書館瀝滘分館。

建築
祠堂三間兩沓兩廊，總面闊16.33米，總進深28.8米。原先有南北襯祠，而家得過北襯祠，祠面闊3.15米，硬山頂。

頭一沓係正祠，面闊三間13.18米，進深兩間8.31米。硬山頂，鑊耳封火山墻，灰塑龍船脊，碌灰筒素瓦，素瓦當剪邊。有木雕花封檐板。前廊次間有花崗石包臺，前檐柱花崗石方柱，柱同山墻之間架蝦公樑，上邊有蝙蝠形石駝峰斗栱。明間前邊有四個梯級。牆體青磚花崗石腳。分中牆開大門，兩邊有門枕石，兩道木板門，門下低原先有喐得嘅高門檻，家陣黐住道門。兩條柱前後廊分中牆同間隔牆承重。內明間係門廳，兩邊係倒朝房。後檐柱係八角「鹹水石」柱。

天井用花崗條石打橫鋪，四邊有凹樑，兩邊有卷棚頂廊，碌筒瓦頂，菱形紅階磚鋪地。

第二沓係清朝早期建築，面闊13.18米，進深11.5米。硬山頂，鑊耳山墻，龍船形屋脊，瓦面同頭一沓差唔多，有如意封檐板。屋裡邊嘅天花封住咗，未搞得明樑架構造，前檐柱係八角「鹹水石」，金柱係實木圓柱。前邊有四個石級。

攷
《廣州市文物普查彙編·海珠區卷》
《海珠古祠堂》

衞